વર્ષે એક વાર કંઈ નહીં તો મહિનોમાસ માટેય દેવયાનીબહેન ઍટલાન્ટાનો આંટોફેરો કરી લેતાં. અમર-આકૃતિની પ્રગતિથી, ખાસ તો તેમનાં વાણી-વ્યવહારમાં ટકી રહેલા ભારતીયપણાથી હૈયે સંતોષ વ્યાપ્યેલો. અમરે જમાવેલું મિત્રવતુર્ળ ઉચ્ચ બૌદ્ધિકતા ધરાવવાની સાથે પરંપરાગત ગુજરાતીતાને અનુસરનારું હતું એનોય આનંદ અને અંશ તો તેમનો હેવાયો. પોતે ગ્રૅજ્યુએટ એટલે સરળ અંગ્રેજીમાં અંશને રામ, કૃષ્ણ, ઈસપની વાર્તાઓ વર્ણવતાં. દોઢબે વર્ષે આઠ-દસ દિવસ પૂરતા ઇન્ડિયાની લટાર મારવાની ટેવવાળાં અમર-આકૃતિ જોડે પધારતા પૌત્રને દાદી સિદ્ધિવિનાયક, માધવબાગનાં દર્શને લઈ જતાં,ઘૂઘરા-ઊંધિયુંનો રસાસ્વાદ કરાવતાં.